*Para a miñoca "de mar" usada para pescar ver Arenicola marina*.

| Lumbricus terrestris |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Annelida |
| Clase: | Clitellata |
| Subclase: | Oligochaeta |
| Orde: | Haplotaxida |
| Familia: | Lumbricidae |
| Xénero: | *Lumbricus* |
| Especie: | ***L. terrestris*** |

 |
| Nome binomial |
| *Lumbricus terrestris*Linnaeus, 1758 |

***Lumbricus terrestris*** é unha especie de miñoca (anélido oligoqueto terrestre) de cor avermellada da familia dos lumbrícidos típica de Europa, pero actualmente estendida por todo o mundo debido ás introducións favorecidas polos humanos. Na maior parte de Europa é a especie de miñoca de maior lonxitude, xa que a súa lonxitude media está entre 20 e 25 cm, pero pode ser meirande, e en diámetro non adoita chegar a 1 cm. Non é a única especie de anélido que recibe o nome de miñoca, pero é a miñoca máis coñecida popularmente, porque debido aos seus hábitos de saír á superficie a alimentarse ou copular é a máis facilmente visible en xardíns e terreos agrícolas de climas temperados, aínda que non é a máis abundante. Ademais, é o exemplo típico de anélido que se estuda nos libros escolares da maior parte do mundo.

O seu corpo está segmentado en aneis, xeralmente 110-160. A súa parte ventral é aplanada. Os aneis 31-37 producen unha secreción que forma un engrosamento do corpo, chamado clitelo, que intervén na reprodución formando un casulo para os ovos. A cor do corpo é rosa ou avermellada, máis castaño avermellado na parte dorsal e máis amarelento na ventral. As sedas ou quetas que presenta no seu corpo están dispostas de forma apareada a ambos os lados do seu corpo. Un extremo do seu corpo, onde ten a boca, é bicudo, e o oposto é avultado.

Nome común
----------

Un nome común moi usado para esta especie é o de **miñoca**, pero téñase en conta que se lle chama así a outros oligoquetos de aspecto similar, e mesmo a poliquetos de mar como *Arenicola marina*. Hai tamén a variante **mioca**. Outro nome para o *L. terrestris* é **lombriga**, denominación que tamén se usa para o nematodo parasito intestinal *Ascaris lumbricoides*.

Bioloxía
--------

Vive en terreos húmidos. Ten o hábito de enterrarse en túneles temporais profundos e saír á superficie a alimentarse, a diferenza da maioría das outras especies de miñocas, que se alimentan baixo terra. Un raro hábito desta especie é empuxar follas á entrada dos seus túneles, onde apodrecen e despois come os restos. En xeral aliméntase de materia orgánica en descomposición, esencialmente de restos vexetais mesturados coa terra, pero tamén foi observada alimentándose de restos de insectos e feces. Polos seus hábitos de formar túneles é moi importante para a aireación e mestura dos solos e formación do humus.

A duración da vida de *L. terrestris* crese que está entre os 4 e os 8 anos, e en catividade sábese dalgúns exemplares que chegaron a vivir seis anos. É hermafrodita, aínda que na reprodución interveñen dous individuos. Cada individuo recibe seme do outro, que almacena nun receptáculo seminal, e ambos forman os seus propios ovos, pero estes non se fecundan inmediatamente. Despois, a zona engrosada do corpo chamada clitelo produce un casulo mucoso con forma de cinto no que cada individuo deposita os seus ovos e o esperma recibido do outro individuo; neste casulo ten lugar a fecundación do ovo, polo que esta é externa. Finalmente abandona na terra o casulo cos ovos fecundados.

En partes das Illas británicas *L. terrestris* está sendo depredado por turbelarios introducidos polo home como *Arthurdendyus triangulatus* ou *Australoplana sanguinea*, orixinarios de Nova Zelandia e Australia. Isto está acabando con estas miñocas nesas áreas, o que ten un efecto prexudicial para o mantemento da estrutura e calidade dos solos, que as miñocas favorecían. Porén, noutras áreas do mundo o propio *L. terrestris* é unha especie invasora, como ocorre en parte de Norteamérica.

Notas
-----

1. ↑  Segundo o DRAG recibe os nomes de miñoca, lombriga ou mioca
2. ↑  Definicións no *Dicionario da Real Academia Galega* e no Portal das Palabras para *miñoca*. Consultado o 14 de febreiro de 2017.
3. ↑  Definicións no *Dicionario da Real Academia Galega* e no Portal das Palabras para *lombriga*. Consultado o 14 de febreiro de 2017.
4. ↑  Kladivko EJ, Akhouri NM, Weesies G (1997). "Earthworm populations and species distributions under no-till and conventional tillage in Indiana and Illinois". *Soil Biol Biochem* **29**: 613–615.
5. ↑  Butt KR, Shipitalo MJ, Bohlen PJ, Edwards WM, Parmelee RW (1999). "Long-term trends in earthworm populations of cropped experimental watersheds in Ohio, USA". *Pedobiologia* **43**: 713–719.
6. ↑  Frelich LE, Hale CM, Scheu S, Holdsworth AR, Heneghan L, Bohlen PJ, Reich PB (2006). "Earthworm invasion into previously earthworm-free temperate and boreal forests". *Biol Invasions* **8**: 1235–1245.
7. ↑  Hale CM, Frelich LE, Reich PB (2005). "Exotic European earthworm invasion dynamics in northern hardwood forests of Minnesota, USA". *Ecol Appl* **15**: 848–860.

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Lumbricus terrestris*** |

* Earthworm Research Group (at the University of Central Lancashire):Frequently Asked Questions
* The microfungal community of *Lumbricus terrestris* middens in a Linden (*Tilia cordata*) forest (PDF)
* Exotic Earthworms in Minnesota Hardwood Forests (PDF)
* Wise, Scott (2 de setembro de 2012). "Biologists trying to figure why giant earthworm grew so big". CBS 6, WTVR-TV. Consultado o 11 agosto 2013.

|  |  |
| --- | --- |
| Control de autoridades | 
* Wd: Q30092
* BNF: 12303949h
* EBID: ID
* GND: 4130770-7
* MAG: 2776809823

 |

|  |  |
| --- | --- |
| Identificadores taxonómicos | 
* ADW: Lumbricus\_terrestris
* BioLib: 44029
* Dyntaxa: 225586
* EOL: 3126801
* EPPO: LUMBTE
* EUNIS: 223698
* FE: 178345
* FE-New: ID
* GBIF: 4410657
* iNaturalist: 81545
* IRMNG: 11318075
* ISC: 109385
* ITIS: 977384
* NBN: NBNSYS0000022358
* NCBI: 6398
* Soortenregister: 138128
* TAXREF: 233129
* WoRMS: 1069627

 |